P r e d k l a d a c i a   s p r á v a

	Ministerstvo financií Slovenskej republiky predkladá návrh ”Zmluvy medzi Slovenskou republikou a Slovinskou republikou o zamedzení dvojitého zdanenia a zabránení daňovému úniku v odbore daní z príjmov a z majetku” (ďalej len ”Zmluva”) na základe Programového vyhlásenia vlády SR, ktorého úloha o zlepšení podpory investičnej politiky bola konkretizovaná do úlohy dojednávať zmluvy o zamedzení dvojitého zdanenia.
		
	V súčasných hospodárskych vzťahoch sa uplatňuje medzi Slovenskou republikou a Slovinskou republikou v oblasti medzinárodného zdaňovania Zmluva medzi Československou socialistickou republikou a Socialistickou federatívnou republikou Juhosláviou o zamedzení dvojitého zdanenia v odbore daní z príjmu a z majetku (publikovaná v Zbierke zákonov SR pod č. 99/1983). Obe krajiny v snahe skvalitniť podnikateľské prostredie sa rozhodli renegociovať zmluvu o zamedzení dvojitého zdanenia, ktorá zohľadní aktuálne podmienky ekonomických vzťahov. Rokovania k návrhu Zmluvy sa uskutočnili na úrovni expertov počas jedného kola, v Bratislave. Návrh textu Zmluvy bol na expertnej úrovni dojednaný. 

	Výsledkom týchto expertných rokovaní je predkladaný návrh Zmluvy. Jej cieľom je vytvoriť právny rámec pre rozvoj všestranných a vzájomne výhodných hospodárskych vzťahov. Uplatňovaním Zmluvy bude právo na daň z jednotlivých zdrojov rozdelené objektívne medzi oba zmluvné štáty. Zmluva rieši prekrývanie daňových sústav Slovenskej republiky a Slovinskej republiky a eliminuje nadmerné daňové zaťaženie, odstraňuje zdanenie toho istého príjmu dvakrát. Zmluva sa tým stáva jednou z najdôležitejších podmienok rozvoja zahraničnoobchodných vzťahov. Ďalším, nemenej dôležitým prínosom Zmluvy je spravodlivé daňové zaťaženie zahraničných podnikateľov; snaha, aby daňový systém vytváral rovnaké konkurenčné podmienky pre tuzemské aj zahraničné spoločnosti a aby nedochádzalo k diskriminácii tuzemských podnikateľov. Veľký význam tejto Zmluvy spočíva i v rozvoji spolupráce daňových administratív pri predchádzaní daňových únikov.
	
Text Zmluvy je vypracovaný v súlade s ustanoveniami Modelovej daňovej zmluvy OECD, ktorá je pre Slovenskú republiku ako členskú krajinu OECD východiskovou zmluvou a prostriedkom pre harmonizáciu medzinárodného zdaňovania. Zmluva má charakter medzinárodnej hospodárskej zmluvy všeobecnej povahy.

	Keďže Zmluva je v zmysle vnútroštátneho právneho poriadku SR zmluvou prezidentskej povahy, musí byť predložená na schválenie Národnej rade Slovenskej republiky. Táto Zmluva je medzinárodnou zmluvou podľa článku 7 ods. 5 Ústavy Slovenskej republiky a má prednosť pred zákonmi. Zmluva priamo zakladá práva a povinnosti fyzických alebo právnických osôb pri zamedzení dvojitého zdanenia. Zmluva podlieha ratifikácii a bude vyhlásená spôsobom ustanoveným zákonom (t. j. v Zbierke zákonov Slovenskej republiky). Táto Zmluva je v súlade s Ústavou SR a s ústavnými zákonmi.
   
Uzavretie tohto zmluvného dokumentu nebude mať negatívny dopad na štátny rozpočet. Rozvojom slovensko - slovinských hospodárskych vzťahov sa predpokladá pozitívny vplyv na zamestnanosť a tvorbu pracovných miest.
	
	Po ukončení medzirezortného a vnútrorezortného pripomienkového konania a legislatívneho schvaľovacieho procesu sa predpokladá, že sa Zmluva podpíše počas oficiálnej návštevy ministra zahraničných vecí Slovinskej republiky v Bratislave, v máji 2003.
 
Uzavretie Zmluvy je v súlade s “Postupom prípravy medzinárodných zmlúv o podpore a vzájomnej ochrane investícií a o zamedzení dvojitého zdanenia medzi Slovenskou republikou a príslušnými štátmi”, ktorý bol schválený Poradou vedenia MF SR.